บลจ.กรุงศรีชู18เดือนลุ้น20%
กรุงศรีเปิดตัวกองทุนตราสารหนี้อายุ 18 เดือน ลุ้นรับผลตอบแทนสูงสุด 19.99% อิงราคาหน่วยลงทุน iShare ลงทุนหุ้นเกิดใหม่ทั่วโลก
25 ต.ค. 2555

กรุงศรีเปิดตัวกองทุนตราสารหนี้อายุ 18 เดือน ลุ้นรับผลตอบแทนสูงสุด 19.99% อิงราคาหน่วยลงทุน iShare ลงทุนหุ้นเกิดใหม่ทั่วโลก
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทเปิดขายกองทุนเปิดกรุงศรีอีเมอร์จิ้งมาร์เก็ตส์ลิงค์คอมเพล็กซ์รีเทิร์น 18M1 (KFEMCR18M1) อายุโครงการ 18 เดือน ลงทุนขั้นต่ำ 1 หมื่นบาท เสนอขายครั้งเดียววันที่ 24-30 ต.ค. 2555 
กองทุนมีนโยบายลงทุน 95% ในตราสารหนี้ไทยและตราสารหนี้ต่างประเทศที่มีอันดับความน่าเชื่อถืออยู่ในระดับที่ลงทุนได้และอีก 5% ลงทุนในสัญญาออปชันที่ให้ผลตอบแทนระหว่าง 0-19.99% โดยอ้างอิงจากการเปลี่ยนแปลงราคาหน่วยลงทุน iShare MSCI Emerging Markets Index ETF (EEM UP) ซึ่งเป็นกองทุนรวมอีทีเอฟที่จดทะเบียนซื้อขายในตลาดหลักทรัพย์นิวยอร์ก โดยผู้ลงทุนจะได้รับเงินลงทุนคืนเต็มจำนวนเมื่อครบอายุกองทุน
สำหรับผลตอบแทนจะจ่ายให้ทุกๆ รอบ 6 เดือน หรือ 3 ครั้ง โดยเทียบจากราคาปิดของหน่วยลงทุนของกองทุนดังกล่าว ณ วันเริ่มต้นกองทุนกับวันตรวจสอบของแต่ละรอบ แบ่งเป็น 3 กรณี คือ กรณีแรกรับผลตอบแทนอัตรา 0.01–6.66% ต่อรอบ 6 เดือน เมื่อราคาปิดของหน่วยลงทุน ณ วันตรวจสอบเพิ่มขึ้นน้อยกว่า 120% ของราคาปิด ณ วันเริ่มต้นกองทุน กรณีที่ 2 รับผลตอบแทนอัตรา 1.25% ต่อรอบ 6 เดือน เมื่อราคาปิดวันใดวันหนึ่งของหน่วยลงทุนเพิ่มขึ้นตั้งแต่ 120% ของราคาปิด ณ วันเริ่มต้นกองทุน และกรณีที่ 3 ผู้ลงทุนจะไม่ได้รับผลตอบแทนหากราคาปิดของหน่วยลงทุน ณ วันตรวจสอบไม่เปลี่ยนแปลงหรือปรับลดลงจากวันเริ่มต้นกองทุน 
นอกจากนี้ กองทุนได้ทำสัญญาป้องกันความเสี่ยงของอัตราแลกเปลี่ยนเต็มจำนวนในส่วนของการลงทุนในหลัก ทรัพย์ต่างประเทศ
บลจ.กรุงศรี ยังมีมุมมองเชิงบวกต่อเศรษฐกิจและตลาดหุ้นในกลุ่มประเทศเกิดใหม่ทั่วโลก ซึ่งสะท้อนผ่านราคาหน่วยลงทุน iShare MSCI Emerging Markets Index ETF ซึ่งลงทุนตลาดหุ้นเกิดใหม่ทั่วโลก